杨维桢
春侠杂词十二首
金丸脱手弹鹦鹉，玉鞭嬉笑击珊瑚。
侍儿无赖有如此，知是霍家冯子都。
花袍白面呼郎神，当阶夺花不避人。
天马乘龙金络脑，贾家贵婿正娇春。
柘林纵猎金毛鹰，花街行春银面马。
夜宿倡楼酒未醒，飘风吹落鸳鸯瓦。
朱提注酒酒如池，太白淋漓吃不辞。
上楼更衣玉山倒，腰间带脱金犀毗。
蜀琴初奏双鸳鸯，解竹和鸣双凤凰。
夜阑酒散不上马，紫荆月堕西家墙。
石上叶生青凤尾，阶前花开黄鹄觜。
美人弄水百花池，水洒花枝双蝶起。
宜男草生小院西，阶前锦石与人齐。
钱塘潮生当午信，丹鸡飞上上头啼。
凤凰城外横门道，小妓军装金线袄。
春晖无赖苦撩人，自下雕鞍蹋芳草。
西江媛人久不见，手把新题合欢扇。
鲤鱼凭送相思书，霸王门前水如箭。
美人遗我昆溪竹，未写雌雄双凤曲。
爱惜长竿系钓缗，钓得西江双比目。
昨夜布衣行九州，今日绣衣拜冕旒。
马前清道一千步，当街不敢阚高楼。
关右新来豪杰客，姓字不通人不识。
夜半酒醒呼阿吉，碧眼胡儿吹笔笛。